Kinnitan:

Margus Ojaots

Valgamaa Kutseõppekeskuse direktor

 8. jaanuar 2020 nr 1-1/4

**Valgamaa Kutseõppekeskuse B-kategooria ja B1-alamkategooria mootorsõiduki juhi ettevalmistamise õppekava**

1. **Juhi ettevalmistamise eesmärgid**

Mootorsõidukijuhi ettevalmistamise eesmärgiks on luua võimalused, andmaks õpilasele teadmised, oskused ja hoiakud liikluses käitumiseks vastavalt B- kategooria mootorsõiduki juhile kehtestatud kvalifikatsiooninõuetele.

Juhi ettevalmistamise eesmärgiks on luua eeldused:1) vastutustundliku juhi liikluskäitumise kujunemiseks;
2) juhi ohutu, iseseisva, teisi liiklejaid arvestava ja keskkonda säästva käitumise kujunemisele.

1. **Õpetamise korralduslikud alused**

Algastme õppekava koosneb teooria- ja sõiduõppest ning praktikumidest. Algastme õppekava kogumaht on 90 tundi, millest auditoorset tööd on 28 tundi, sõiduõpet on 29 tundi, iseseisvat tööd on 31 tundi. 1 tund on ette nähtud kursuse liiklusalaste teoreetiliste teadmiste hindamiseks ja 1 tund praktiliste sõiduoskuste kontrolliks. Täiendavalt tuleb läbida lisatasu eest esmaabikoolitus mahuga 16 tundi ja mootorsõidukijuhi pimedasõidu kursus aprillist kuni oktoobrini pimedasõidutrenažööril.

Osavõtt kõigist auditoorsetest-, sõidu- ja praktikumitundidest ning teoreetiliste teadmiste hindamisest ja sõiduoskuste hindamisest on kohustuslik.

1. **Õpiväljundid kursuse läbimise järel**

**Pärast koolitust õpilane:**

* teab juhiloa saamise tingimusi ja korda;
* teab õppetöö korraldust;
* teab õppetööd reguleerivaid õigusakte ja dokumente;
* on omaks võtnud juhi ettevalmistamise määruses seatud juhi koolituse eesmärgid;
* on valmis vastutama oma õppimise eest;
* on koostanud individuaalse õppeplaani;
* teab kuidas autokool iseseisvat õppimist toetab ja kellelt vajadusel abi saab;
* teab Liiklusseaduse põhireegleid ja liikluskorraldusvahendite olulisust;
* teab Liiklusseaduse üldsätteid ning neis esinevaid mõisteid;
* teab vastutust Liiklusseaduse nõuete eiramise korral;
* teab mootorsõidukite liigitust juhtimisõiguse seisukohalt;

teab liiklusmärkide rühmitamist eesmärgi järgi (hoiatusmärgid, eesõigusmärgid, keelu- ja mõjualamärgid jne);

* teab, kuidas liiklusmärgirühmi eristatakse märgi kuju ja värvuse järgi;
* teab kõikide liiklusmärkide ja lisateatetahvlite tähendusi;
* teab liiklusmärkide mõjupiirkonda ja kehtivusaega;
* teab fooride erinevate tüüpide ja märguannete tähendust;
* teab reguleerija märguannete tähendust;
* teab teekattemärgise sisu;
* teab teekattemärgiste mõjuala;
* mõistab, et peamised ohutu liiklemise põhimõtted on õigete tähelepanekute tegemine, oludele vastava sõidukiiruse valik, õigeaegsed ja piisavad märguanded, ohutu piki- ja külgvahe hoidmine, liiklusreeglitest kinnipidamine ja teiste liiklejatega arvestamine;
* teab piki- ja külgvahe ning sõidukiiruse valikuga seotud reegleid;
* teab märguandeid ja nende kasutamisega seotud reegleid;
* teab, et liikluses osaleb erinevaid liiklejate rühmi;
* teab erinevate liiklejate rühmade käitumise eripärasid;
* teab erinevate liiklejarühmade ja sõidukiliikidega (nt vähem kaitstud liiklejate, suurte sõidukite, eritalituse sõidukite jt) seotud ohtu suurendavaid tegureid;
* omab valmidust liikluses ohutuse tagamiseks arvestama eripäradega, mis on seotud erinevate liiklejarühmade ja sõidukiliikidega;
* mõistab teiste liiklejatega ja sõitjatega arvestamise tähtsust;
* on motiveeritud arvestama teiste liiklejate ja sõitjatega, eelkõige vähem kaitstud liiklejatega ja tagama oma käitumisega nende ohutuse;
* teab, kuidas sõitu ohutult alustada;
* teab tee erinevaid osi ja nende otstarvet;
* teab sõiduki asukoha valikuga seotud reegleid;
* teab, kuidas valida asukohta teel riski vältimise ja keskkonna säästmise eesmärgil;
* mõistab sõiduki kasutaja juhendiga tutvumise olulisust;
* teab peamisi tänapäeva sõidukites kasutuses olevaid aktiivse ja passiivse turvalisuse elemente ja nende tööpõhimõtet (turvavöö kinnitamine ja istumisasendi reguleerimine, kaassõitja turvavarustuse kinnitamine, pagasi õige paigutus ja kinnitamine);
* teab turvavarustuse vale kasutamisega või mittekasutamisega seotud ohte ja on enam motiveeritud turvvarustust kasutama;
* teab nõudeid sõitjate ja veoste veole ja turvavarustuse kasutamisele;
* teab sõidukist väljumisel ja sellesse sisenemisel vajalikke ettevaatusabinõusid;
* oskab rakendada probleemülesannete lahendamisel teede ristumis- ja lõikumisaladel ja teega külgnevate aladel ning raudteeülesõidukohtadel sõidujärjekorra määramisega seotud liiklusreegleid;
* omab ülevaadet teede lõikumisalade ning raudteeülesõidukoha ületamisega seotud riskidest ja nende vältimise võimalustest;
* on rohkem motiveeritud teede lõikumisalade ja teega külgnevate alade ning raudteeülesõidukoha ületamisega seotud võimalikke ohte vältima;
* teab asulavälisel teel, kiirteel ja tunnelis sõiduki juhtimisega seotud reegleid;
* teab sõiduki juhtimise eripära asulavälisel teel ja kiirteel võrreldes sõiduki juhtimisega asulas;
* omab ülevaadet asulavälisel teel, kiirteel ja tunnelis sõiduki juhtimisega seotud riskidest ja nende vältimise võimalustest;
* on rohkem motiveeritud järgima asulavälisel teel ja kiirteel sõidukit juhtides sõidukiirusele kehtestatud piiranguid ning hoidma ohutut piki- ja külgvahet;
* teab, kuidas sõiduki kasutamine keskkonnale mõjub ja kuidas seda kahjulikku mõju saab vähendada;
* oskab leida sõiduki kasutaja juhendist teavet keskkonna säästmise kohta;
* teab, kuidas jälgida kütuse kulu;
* on rohkem motiveeritud sõidukit kasutades keskkonda säästma;
* mõistab, et säästlik sõiduviis on ka ohutu sõiduviis;
* teab ja oskab probleemülesandeid lahendades kasutada parkimise ja peatumisega ning hädapeatamisega seotud liiklusreegleid;
* teab kuidas parklas ja parkimismajas ohutult ja teisi liiklejaid arvestavalt käituda;
* on rohkem motiveeritud peatumise ja parkimisega ning hädapeatamisega seotud reegleid järgima;
* teab kuidas väljaspool asulat peatuda ja parkida;
* teab ohutuks möödasõiduks vajalikke eeldusi; teab kuidas ohutult mööda sõita, mööduda ja ümber põigata;
* teab kuidas käituda möödasõidetava rollis;
* on rohkem motiveeritud kaaluma möödasõidu vajadust ohutuse tagamise eesmärgil;
* teab inimeste erineva liikluskäitumise põhjuseid;
* teab, kuidas sõidu motiivid, sõiduteekonna ja aja planeerimine, sotsiaalne surve, juhi seisund ja teadlikus enda juhtimisvõimest (sealhulgas liigne enesekindlus, oma võimekuse tõestamise soov) mõjutavad juhi käitumist;
* teab enda isiksuseomadustest, hoiakutest ja elustiilist tulenevaid võimalikke riske liikluskäitumisele;
* on enda jaoks välja töötanud strateegiad isiksusega ja tervisliku seisundiga seotud liikluskäitumist mõjutavatest asjaoludest tulenevate kahjulike mõjude vältimiseks;
* on rohkem motiveeritud väärtustama ohutust ja keskkonna säästlikkust, elu üldistes eesmärkides ja käitumises;
* teab, kuidas liiklusõnnetuse korral õigesti käituda;
* teab liiklusõnnetuse korral vale käitumise tagajärgi;
* teab, milliseid ettevalmistusi tuleks enne pikemat või lühemat sõitu teha;
* mõistab, et sõitu planeerides on võimalik mõjutada sõidu ohutust ja säästlikkust;
* on rohkem motiveeritud sõiduga seonduvat planeerima;
* teab, et sõitu kavandades tuleb hinnata ja arvesse võtta tegureid, mis võivad avaldada mõju tema käitumisele juhina (nt elustiil, sõidu motiivid, sotsiaalne pinge, joove, uimastid, väsimus, halb nägemine jms);
* teab kuidas tulesid nähtavuse parandamiseks õigesti kasutada vastutuleva sõidukiga kohtudes, eesolevale sõidukile järele jõudes ja/või mööda sõites, peatudes ja parkides ning hädapeatuse korral;
* mõistab, et pimeda ajal on nähtavus palju halvem kui valge ajal vaatamata tulede õigele kasutamisele ning teab, et seda puudujääki saab kompenseerida sõidukiiruse vähendamisega;
* omab suuremat motivatsiooni sõita oludele vastava sõidukiirusega ning õige piki- ja külgvahega;
* saab aru pimedal ajal esinevatest, eriti kergliiklust puudutavatest, ohtudest;
* teab sõidukile mõjuvate jõudude olemust ja oskab neid oma sõidus arvestada;
* teab rasketes tee- ja ilmastikuoludes sõiduki juhtimisega seotud ohte ja kuidas neid ohte on oma käitumisega võimalik vältida;
* teab, kui palju kulub aega ja ruumi, et sõiduk peatada;
* mõistab, et väiksemgi sõidukiiruse suurendamine või vähendamine mõjutab oluliselt juhi võimalusi sõidukit peatada;
* mõistab erinevate tee- ilmastikuolude iseärasusi ning nende mõju sõiduki juhitavusele;
* omab suuremat motivatsiooni sõita oludele vastava sõidukiirusega ning õige piki- ja külgvahega;
* teab nõudeid kasutatava mootorsõiduki tehnoseisundile;
* teab keskkonnaga seonduvaid nõudeid sõiduki kasutamisel;
* teab kasutatava sõiduki lisa- ja mugavusseadmete mõju liiklusohutusele ja sõiduki juhitavusele.
1. **Tegevused ja meetodid õpiväljundite saavutamiseks**

Õppekava läbimisel on õpilasel vajalik teha hulgaliselt iseseisvat tööd. Vajalik on lugeda Liiklusseadust, Liikluskindlustuse seadust ning teisi liiklusalaseid õigusakte, sõiduauto kasutusjuhendit, õppejõu poolt koostatud õppematerjale. Vajalik on otsida informatsiooni veebilehekülgedelt, koostada individuaalseid õppeplaane.

Auditoorsetes- ja õppesõidutundides kasutavad õppejõud erinevaid õppemeetodeid: visualiseerimine, aktiveeriv loeng, rühmatöö, arutelude tekitamine ja suunamine, oma kogemuste jagamine, probleemülesannete lahendamine ja arengutreening. Teooriatundidest puudumise korral on õpilasel kohustus osaleda konsultatsioonil õppejõuga.

1. **Hindamismeetodid ja – kriteeriumid**

Õppekava jaguneb teemadeks. Iga järgneva teema läbimise eelduseks on eelneva teema läbimine ja selles määratud õpiväljundite saavutamine. Õppesõitu harjutusväljakul võib alustada õpilasega peale kahe esimese teooriatunni edukat läbimist. Õpiväljundite saavutamist teooriaõppes kontrollib õppejõud individuaalselt, õpilasele esitatud küsimustiku põhjal. Iga temaatiline küsimustik sisaldab valikvastustega küsimusi. Õpiväljundite saavutamise lävendiks on, et õigesti on vastatud üheksakümnele protsendile küsimustest. Küsimustele vastamise vormi määrab õpetaja.

Õpiväljundite saavutamist sõiduõppes kontrollib sõiduõpetaja iga teema lõpus, õpilasele antud sõiduülesande tulemuste põhjal. Õpetaja ja õpilane analüüsivad ülesande täitmise tulemuslikkust ja koos jõutakse ühise otsuseni õpiväljundite saavutamise kohta. Õppekava lõpul läbib õpilane kohustusliku liiklusteooria- ja sõiduoskuste kontrollhindamise.

Liiklusalaste teoreetiliste teadmiste hindamistest koosneb kuuekümnest valikvastustega küsimusest, milles õigesti peab olema vastatud viiekümne neljale küsimusele. Aeg küsimustikule vastamiseks on 45 minutit.

Sõiduoskuste hindamisel saadud tulemus on sooritatud positiivselt, kui õpilane on omandanud õppekavas ettenähtud oskused ja käitumise, ning on suuteline sõidukit juhtima iseseisvalt, ohutult ja keskkonda säästvalt. Nii teooria- kui sõiduõppes saavutatud tulemuse hindamisel kasutatakse mitteeristavat hindamist, kus tulemuseks märgitakse sooritatud või mittesooritatud.

1. **Õppeainete läbimise ajaline plaan**

Kursuse kestus oleneb õppurite arvust õppegrupis, kuid mitte vähem, kui kuus nädalat. Kursuse eduka läbimise järel väljastab Valgamaa Kutseõppekeskus õpilasele nõuetekohase kursuse tunnistuse B – kategooria Mootorsõidukijuhi ettevalmistamise õppekava läbimise kohta.

**Õppeainete läbimise sisuline plaan**

|  |  |
| --- | --- |
| **Teema nr.** | **Teema** |
| **Teooriaõpe** |
| T 1 | Ülevaade õppetöö korraldusest ja eesmärkidest |
| T 2 | Iseseisvaks õppimiseks juhendamine |
| T 3 | Liikluses kasutatavad mõisted |
| T 4 | Liiklus kui süsteem: liikluskorraldusvahendid |
| T 5 | Ohutu liiklemise põhimõtted |
| T 6 | Teiste liiklejatega arvestamine |
| T 7 | Sõidu alustamine ja sõiduki asukoht sõites |
| T 8 | Sõidu turvalisus |
| T 9 | Sõidujärjekord sõites |
| T 10 | Sõidu eripära asulavälisel teel, kiirteel ja tunnelis |
| T 11 | Keskkonda säästev sõiduki kasutamine |
| T 12 | Sõiduki peatumine ja sõidu lõpetamine  |
| T 13 | Möödasõit, möödumine ja ümberpõige |
| T 14 | Inimene sõidukijuhina |
| T 15 | Käitumine liiklusõnnetuse korral |
| T 16 | Sõidu planeerimine riski vältimise eesmärgil |
| T 17 | Pimeda ajal sõiduki juhtimine |
| T 18 | Sõiduki juhtimine rasketes tee- ja ilmastikuoludes |
| T 19 | Peatamisteekonna pikkust mõjutavad tegurid ja riskide ennetamine |
| T 20 | Sõidukile esitatavad tehnilised nõuded |
| TTK | Teoreetiliste teadmiste kontroll |
| **Liiklusteooriaõpe kokku: 29 tundi** |
| **Iseseisev töö: 31 tundi** |
| **Sõiduõpe** |
| S 1 | Juhi tööasend ja turvavarustus |
| S 2 | Sõiduki käsitsemine |
| S 3 | Sõiduki juhtimine vähese liiklusega teedel |
| S 4 | Sõiduki juhtimine erinevates liiklussituatsioonides |
| S 5 | Möödasõit, möödumine ja ümberpõige |
| S 6 | Sõiduki juhtimine planeeritud teekonnal |
| S 7 | Keskkonda säästev sõiduki juhtimine |
| S 8 | Algastme libedasõidu harjutused |
|  |
| PS | Pimeda ajal sõiduki juhtimine\* |
| PSK | Praktiliste sõiduoskuste kontroll |
| **Sõiduõpe kokku: 30 tundi** |
| **Õppekava kokku: 90 tundi** |

Õppekava koostaja:

Peeter Tikk

Mootorsõidukijuhi õpetaja

Tunnistus: ÕT004779